钦定古今图书集成/明伦汇编/官常典/第651卷 > 《兖州任城县令厅壁记》李白
## 钦定古今图书集成/明伦汇编/官常典/第651卷 > 《兖州任城县令厅壁记》李白

风姓之后，国为任城。盖，秦之古县也。在《禹贡》则南徐
之当分，成周乃东鲁之邦。自伯禽至于顺公，三十二
代，遭楚荡灭，国属楚焉。炎汉之后，更为郡县。隋开皇
三年，废高平郡，移任城于旧居。邑虽屡迁，井则不失。
鲁境七百里，郡有一十三县。任城当其要冲，东盘琅
邪，西控钜鹿，北走厥国，南驰牙乡。青帝太昊之遗墟，
白衣《尚书》之旧里也。土俗古远，风流清高，贤良间生，
掩映天下。地博厚，川疏明，汉则名王分茅，魏则天人
列土。所以代变豪侈，家传文章，君子以才雄自高，小
人以鄙朴难理。况其城池爽垲，邑屋丰润。香阁倚日，
凌丹霄而欲飞；石桥横波，惊彩虹而不去：其雄丽映
北，有如此焉。故万商往来，四海绵历，实泉货之橐籥，
为英髦之咽喉。故资大贤，以主东道。制我美锦，不易
其人。今乡二十六户一万三千三百一十七。帝择明
德，以贺公宰之。公温恭克修，俨硕有立，季野备四时
之气，士元非百里之才。拨烦弥闲，剖剧无滞。镝百发
克破于杨叶，刀一鼓必合于桑林。宽猛相须，韦弦适
中。一之岁，肃而教之，“二之岁惠而安之，三之岁富而
乐之。然后青衿向训，黄发履礼。耒耜就役，农无游手
之夫；机杼和鸣，织罕嚬蛾之女。物不知化，陶然自春，
权豪锄纵暴之心，黠吏返淳和之性。行者让于道路任者昇其轻重，扶老携幼，尊尊亲亲，千数百年，再复
鲁道。非神明博达，孰能与于此乎？”白探奇东蒙，窃听
舆诵，辄记于壁，垂之将来，俾后贤之操刀，知贺公之
绝迹者也。